[image: image1.png]




    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 70
                                                              din 31 martie 2022
privind darea în folosință gratuită a unui spațiu situat în Sighișoara, str. Hermann Oberth, nr. 26, 

către Oficiul Național al Registrului Comerțului – Oficiul Registrului Comerțului 

de pe lângă Tribunalul Mureș
Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 8.322/10.03.2022 şi la Consiliul Local Sighișoara cu nr. 10.192/24.03.2022, de referatul de aprobare, înregistrat cu nr. 8.324/10.03.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
Având în vedere adresa cu nr. 11.797/21.02.2022, înregistrată la Municipiul Sighișoara cu nr. 6.761/28.02.2022, înaintată de către Oficiul Național al Registrului Comerțului prin Oficiul Registrului Comerțului de pe lângă Tribunalul Mureș, prin care se solicită, în esență, acordarea unui spațiu, cu titlu gratuit, în vederea desfășurării activității Biroului Teritorial Sighișoara, spațiu pentru care Oficiul Național al Registrului Comerțului va achita cheltuielile cu utilitățile;
Având în vedere că spațiul cu altă destinație decât locuință, situat în Municipiul Sighișoara, str. Hermann Oberth, nr. 26, la parterul imobilului, în suprafață totală de 72 mp., compus din trei încăperi și debara, înscris în C.F. nr. 54163 – C1 – U7 Sighișoara, nr. C.F. vechi 705/I/1, cu nr. top. 955/1/I/1, este proprietatea Statului Român;
Ținând cont de adresa cu nr. 6.364/15.06.1963 a Sfatului Popular al Raionului Sighișoara, cu referire la acest imobil, adresă care a stat la baza înscrierii dreptului de proprietate în Cartea Funciară;

Având în vedere faptul că înainte de anul 1990, proprietatea era doar a Statului Român, abia după acest moment urmând împărțirea și în favoarea U.A.T. - urilor;
Ținând cont că spațiul menționat mai sus, este cuprins în listele de inventar ale Municipiului Sighișoara cu nr. 1.6.4.5.014;
Având în vedere faptul că stăpânirea faptică asupra bunului s-a realizat de către Municipiul Sighișoara, iar în virtutea acestei stăpâniri faptice a realizat acte de administrare cu privire la acest bun;

Având în vedere faptul că Municipiul Sighișoara, ca unitate administrativ - teritorială, deține rangul de posesor al imobilului – construcție antemenționat, proprietate a Statului Român, în exercitarea stăpânirii acestuia comportându-se ca un bun proprietar prin posesia ca stare de fapt, care conferă posibilitatea apropierii și stăpânirii bunului, precum și folosința acestuia prin posibilitatea utilizării bunului și a culegerii fructelor acestuia;

Având în vedere faptul că Municipiul Sighișoara îndeplinește calitatea de posesor, prin elementul corpus, respectiv, există contact direct cu bunul, acesta fiind stăpânit în materialitatea sa, prin realizarea de fapte materiale, încheindu-se acte juridice prin care exercită prerogativele unui drept real principal;

Ținând cont de urmărirea interesului cetățenesc prin redarea spațiului circuitului civil și luând în considerare faptul că prin activitatea desfășurată, Biroul Teritorial Sighișoara din cadrul Oficiului Registrului Comerțului de pe lângă Tribunalul Mureș, acordă sprijin mediului de afaceri, instituțiilor publice, respectiv agenților/operatorilor economici locali și persoanelor interesate cu privire la operațiunile efectuate în Registrul Comerțului, fapt care contribuie la reducerea aglomerației de la ghișeele situate în Târgu Mureș, dar și a timpului necesar pentru depunerea documentelor de înregistrare la Registrul Comerțului; 
Având în vedere că spațiul cu altă destinație decât locuință situat în Municipiul Sighișoara, str. Hermann Oberth, nr. 26, este liber și poate fi transmis către Oficiul Național al Registrului Comerțului –  Oficiul Registrului Comerțului de pe lângă Tribunalul Mureș, cu destinația de birou local;

Având în vedere prevederile art. 861 alin. (3) și pe cele ale art. 874 - 875 din Legea nr. 287/2009 privind Codul civil, republicat, cu modificările şi completările ulterioare;
Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare, cu precădere cele ale art. 108 lit. ,,d” și ale art. 349 – 353 din aceasta;
Având în vedere că imobilul situat în Municipiul Sighișoara, str. Hermann Oberth, nr. 26, în care este situat spațiul, nu face obiectul Legii nr. 10/2001, republicată, cu modificările şi completările ulterioare şi al Legii nr. 247/2005;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 8.323/10.03.2022, prin care se propune darea în folosință gratuită a unui spațiu situat în Sighișoara, str. Hermann Oberth, nr. 26, către Oficiul Național al Registrului Comerțului – Oficiul Registrului Comerțului de pe lângă Tribunalul Mureș;
Având în vedere avizele favorabile ale tuturor comisiilor pe domenii de specialitate;
În temeiul prevederilor art. 129 alin. (2) lit. ,,c”, alin. (6) lit. ,,b” și alin. (14), art. 139 alin. (1) și alin. (3) lit. ,,g” și art. 196 alin. (1) lit. ,,a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,
    H O T Ă R Ă Ş T E:     

Art. 1. Se certifică faptul că imobilul  –  construcție în suprafață de 72 mp., situat în Municipiul Sighișoara, str. Hermann Oberth, nr. 26, compus din trei încăperi și debara, înscris în C.F. nr. 54163 – C1 – U7 Sighișoara, nr. C.F. vechi 705/I/1, cu nr. top. 955/1/I/1, este cuprins în inventarul domeniului privat al Municipiului Sighișoara.
Art. 2. (1) Se aprobă darea în folosință gratuită către Oficiul Național al Registrului Comerțului – Oficiul Registrului Comerțului de pe lângă Tribunalul Mureș, pe o perioadă de 5 (cinci) ani, începând cu data de 01.04.2022, a spațiului cu altă destinație decât locuință situat în Municipiul Sighișoara, str. Hermann Oberth, nr. 26, la parterul imobilului, în suprafață totală de 72 mp., compus din trei încăperi și debara, înscris în C.F. nr. 54163 – C1 – U7 Sighișoara, nr. C.F. vechi 705/I/1, cu nr. top. 955/1/I/1, având valoare de inventar potrivit fișei mijlocului fix de 133.027,20 lei, pentru desfășurarea activității Oficiului Registrului Comerțului de pe lângă Tribunalul Mureș – Biroul Teritorial Sighișoara, cu destinația de birou local. 
(2) Obligațiile Oficiului Național al Registrului Comerțului – Oficiul Registrului Comerțului de pe lângă Tribunalul Mureș și modalitățile de angajare a răspunderii, sunt prevăzute în contractul de folosință gratuită – Anexa nr. 1, parte integrantă a prezentei hotărâri.
(3) Predarea spațiului cu altă destinație decât locuință, către Oficiul Național al Registrului Comerțului – Oficiul Registrului Comerțului de pe lângă Tribunalul Mureș, se va face în termen de 30 de zile de la data adoptării prezentei hotărâri, prin proces - verbal de predare - primire ce va constitui anexă la contractul de folosință gratuită.

(4) Plata cheltuielilor de întreținere, a utilităților aferente pe parcursul întregii perioade, vor fi suportate de Oficiul Național al Registrului Comerțului – Oficiul Registrului Comerțului de pe lângă Tribunalul Mureș.

Art. 3. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică, Biroul Juridic din cadrul Municipiului Sighişoara și Oficiul Național al Registrului Comerțului – Oficiul Registrului Comerțului de pe lângă Tribunalul Mureș.
Art. 4. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

       Duma Felix - Lucian                    
                                               Contrasemnează pentru legalitate
                                      SECRETARUL GENERAL al municipiului,

                                                   Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;
  2 ex. Serviciul Evidența Patrimoniului și Fond Locativ;
  1 ex. Biroul Buget, Contabilitate, Salarizare – Direcția Economică;
  1 ex. Biroul Impozite și Taxe – Direcția Economică;

  1 ex. Biroul Juridic;
  1 ex. Oficiul Național al Registrului Comerțului – Oficiul Registrului Comerțului de pe lângă Tribunalul Mureș.
12 ex.

B.A. 
